越問 竹箭
作者：孫因
朝代：宋

paragraphs: 維苗山之竹箭兮，稟勁氣於乾坤。
實東南之美材兮，聲價等乎瑶琨。
良工相夫陰陽兮，加利鏃以爲矢。
習國人於射瀆兮，震電激而星奔。
挾之以六千之君子兮，從之以八千之子弟。
可以償方張之闔閭兮，走善射之樓煩。
彼羣仙之會聚兮，亦以射而爲樂。
登石室之射堂兮，射東峯而的白。
丁令威爲拾箭兮，山上下以求索。
獲遺鏃於樵夫兮，償以樵風之南北。
客曰異哉斯事兮，誠振古之怪奇。
然越人之彎弓兮，則談笑而道之。